Fouché-span rol verby opposisie - Sport - Republikein
Thursday, February 27th, 13:55:35
Fouché-span rol verby opposisie
Tielman van Lill - Windhoek-rolbalklub (WRK) het die afgelope naweek sy jaarlikse parespeltoernooi aangebied waar geregistreerde spelers wat korter as vyf jaar rolbal speel mekaar op 'n rondomtaliegrondslag kon pak.
Wat die kompetisie interessant maak, is dat sommige spelers aansienlik meer ondervinding agter die rug het terwyl ander maar nog net vir 'n maar maande op die groot groen tapyt aangetree het.
Vanjaar was geensins anders nie en kompeteerders moes byvoorbeeld teen die gesoute JP Fourie en Elzaan de Vries kragte meet.
Fourie het Namibië vanjaar in Wallis by die Atlantiese kampioe­nskap verteenwoordig en het onlangs 'n goue medalje in die parespel by die Afrika-statekampioenskap opgeraap. De Vries was ook in Wallis by die gesogte internasionale Atlantiese toernooi in aksie.
Twintig deelnemers van verskeie klubs in die land het die tien spanne gevorm wat in twee groepe van vyf opgedeel is. Vier wedstryde is Saterdag afgehandel met die laaste ronde en eindstryd wat Sondag beslis was.
Freddie Fouché en sy seun JP van Eros-rolbalklub het as die algehele wenners na vore getree, terwyl verlede jaar se kampioene, John Hawthorne en Elzaan de Vries van Eros-klub, die tweede posisie ingeneem het. Tiekie du Toit en Claude Thornburn van die nuut gestigde Omeya-klub het derde geëindig, met Wojtek Majewski (TransNamib) en Daphne Martin (Windhoek) vierde.
Kontantpryse is aan die topvier spanne oorhandig, wat goedgunstiglik deur One Channel Namibië geborg is en deur me. Christine Hyman van die borg oorhandig was. Selfs die span in die vyfde posisie het ook 'n meevallertjie in kontant van die gasheer vir hul deelname ontvang.
Vir Windhoek-klub was die suksesvolle byeenkoms opnuut 'n geleentheid om rolbal as 'n vriendelike sport te bemark en hoop om dit nog vir baie jare aan te bied. Dit is 'n gulde geleentheid om spelers die kans te gee om op meer gelyke voet teen mekaar te speel.
Jenny Gardiner, skakelbeampte van die Namibië Rolbalvereniging, sê rolbal is 'n sport vir mense van enige ouderdom, fiksheid- of vaardigheidsvlak.
“Dit is lekker om te sien hoeveel spelers die afgelope tyd dié wonderlike sport geniet. Dit is nie altyd maklik om nuwe gesigte na dié spel te lok nie, want die wanindruk bestaan steeds dat rolbal net deur senior burgers en afgetrede mense gespeel word,” het Gardner gesê.